Lav et referat af nedenstående tekst:

Tekst:
Endnu inden han har deltaget i sit første møde, forlader regionsrådsmedlem Kristoffer Hjort Storm fra Dansk Folkeparti regionsrådets vigtige forretningsudvalg - et udvalg, som regionsrådets 41 medlemmer normalt slås om at få sæde i. Udvalgets møder holdes samtidig med møderne i Aalborg Byråds økonomiudvalg, tidligere kaldet magistraten. Kristoffer Hjort Storm fik efter valget 16. november sæde begge steder og har - uden held - prøvet at få flyttet tidspunktet for møderne i forretningsudvalget. Afgiver plads - men får en ny I stedet har han nu aftalt med de øvrige borgerlige partier, at Venstre får “hans” plads i forretningsudvalget. Til gengæld får Kristoffer Hjort Storm en plads i regionsrådets udvalg for regional udvikling, som Venstre ellers skulle besætte. Desuden bliver DF-politikeren formand for Nordjyske Jernbaners bestyrelse. Regionsrådsformand Mads Duedahl (V), der kender Kristoffer Hjort Storm fra byrådet i Aalborg, glæder sig over løsningen, der betyder, at Hjort Storm ikke - hvad han ellers har overvejet - forlader regionsrådet for at overlade DF’s enlige mandat i regionsrådet til den næste på listen. - Kristoffer er en stor kapacitet, som jeg nødig vil undvære i regionsrådet, siger Mads Duedahl. Selv siger DF-politikeren, der også er rådmand i Aalborg, at regional udvikling er vigtigt for Dansk Folkeparti. - Derfor glæder jeg mig meget til de opgaver, der venter mig i dette udvalg, siger han.

Referat:
Kristoffer Hjort Storm fra Dansk Folkeparti kunne ikke få flyttet tidspunktet for møderne i regionsrådets forretningsudvalg. Nu træder han ud af udvalget - og bliver i stedet formand for Nordjyske Jernbaner.